नेपालको सहज सुरुआत
नेपालले एसीसी यू–१६ इस्टर्न रिजनमा सोचेअनुरुपकै सुरुआत गरेको छ । थाइल्यान्डमा सोमबार सुरु प्रतियोगितामा नेपालले थाइल्यान्डलाई १ सय ४३ रनले पराजित गर्‍यो । 
काठमाडौं — नेपालले एसीसी यू–१६ इस्टर्न रिजनमा सोचेअनुरुपकै सुरुआत गरेको छ । थाइल्यान्डमा सोमबार सुरु प्रतियोगितामा नेपालले थाइल्यान्डलाई १ सय ४३ रनले पराजित गर्‍यो ।  निर्धारित ३५ ओभरको खेलमा टस जितेको नेपाल ३४.४ ओभरमा १ सय ७९ रन बनाउँदै अलआउट भयो । ट्ेरडथाई क्रिकेट मैदानमा जवाफमा आएको थाइल्यान्ड १९.३ ओभरमा ४६ रनमा अलआउट भयो । थाइल्यान्डले ४ रन बनाउँदा ४ विकेट गुमाइसकेको थियो । अन्तिम ब्याट्सम्यान कोकिएड चाटवाङले ११ रन बनाउनु नै थाइल्यान्डको इनिङ्समा एकमात्र दाहोरो स्कोर थियो । नेपालबाट नारायण जोशीले ५ विकेट लिए । उनले सो क्रममा ७ ओभरमा १७ रन खर्चे । सूर्य तामाङले २ तथा निखिलकुमार सिंह र अजयकुमार लुनियाले १–१ विकेट आफ्नो नाममा लेखाए । यसअघि कुशल मल्ल र राजन मगरले ५ ओभरमा ३३ रन जोड्दै नेपाललाई राम्रो सुरुआत दिलाएका थिए । राजन १८ बलमा १७ रन बनाई आउट भएपछि यो साझेदारी टुटेको थियो । कुशलले २२ बलमा ३ चौका र १ छक्का प्रहार गरी २४ रन बनाए । विशालविक्रम केसी ५ रनमै आउट भए । कप्तान रीत गौतमले २५ बलमा २ चौकासहित १६ रन बनाए । तृतराज दासले ३९ र सुनील भण्डारीले २३ रन बनाउँदै नेपालको स्कोर अगाडि बढाए । ३६ बल खेलेका तृतराजले ४ चौका र ३३ बल खेलेका सुनीलले १ चौका प्रहार गरे । नारायण ६, प्रतिश जिसी १२, निखिल ६ र सूर्य तामाङ २ रनमा आउट भए । अजयकुमार १ रनमा नटआउट रहे । थाइल्यान्डका चाटवाङले ३ विकेट लिए । नेपालले दोस्रो खेल मंगलबार हङकङसँग खेल्नेछ । नेपाल समावेश समूह ‘ए’ मा म्यानमार पनि छ । 